《烛影摇红 己酉元夕》
清代·周之琦

三五良宵，乞浆且喜年逢酉。只今无复万枝灯，也自游骢骤。

迤逦瑶街左右。闹蛾儿、盈盈茜袖。玉梅香暖，爆竹烟深，听残莲漏。

春日春盘，翠尊不用清歌侑。等闲留住月婵娟，相伴啼鸦后。

屈指韶光暗逗。尽安排、寻花问柳。凤箫声里，愿得年年，欢娱依旧。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。